**Obrazloženje**

**Prijedloga Proračuna Grada Karlovca za 2025. godinu i**

**projekcije za 2026. - 2027. godinu**

# UVOD

Metodologija za izradu proračuna jedinica lokalne i područne (regionalne) samouprave propisana je Zakonom o proračunu (Narodne novine, broj 144/21) koji je stupio na snagu 1. siječnja 2022. godine i podzakonskim aktima kojima se uređuje provedba navedenog Zakona. Zakonom o proračunu definirano je da se proračun sastoji od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna. Predstavničko tijelo jedinice lokalne i područne (regionalne) samouprave donosi proračun, odnosno plan za proračunsku godinu i projekcije za sljedeće dvije proračunske godine na razini skupine ekonomske klasifikacije (druga razina). Proračun i financijski planovi usvajaju se u valuti euro, što je obveza koja proizlazi iz Zakona o uvođenju eura kao službene valute u Republici Hrvatskoj, kao što je to bio slučaj i za proračunski ciklus 2023. – 2025. kada se prvi puta planiralo u novoj valuti.

 Ministarstvo financija je, sukladno odredbama članka 26. Zakona o proračunu izradilo Upute za izradu proračuna jedinica lokalne i područne (regionalne) samouprave za razdoblje 2025.-2027. Ove Upute dostavljaju se svim županijama, gradovima i općinama kako bi njihovo upravno tijelo za financije u suradnji s drugim upravnim tijelima izradilo upute za izradu prijedloga financijskih planova upravnih tijela te proračunskih i izvanproračunskih korisnika jedinica lokalne i područne (regionalne) samouprave i dostavile ih svojim proračunskim i izvanproračunskim korisnicima. U ovogodišnjoj Uputi daje se poseban osvrt na paket podzakonskih propisa koje je Ministarstvo financija pripremilo tijekom 2023. i 2024. godine vezanih za procese iz proračunskog ciklusa te njihov utjecaj na izradu proračuna odnosno financijskih planova proračunskih i izvanproračunskih korisnika. Pravilnik o planiranju u sustavu proračuna (Narodne novine, broj 1/2024) u primjeni je od proračunskog procesa za razdoblje 2025.-2027. Pravilnikom se propisuje:

* Način primjene modificiranog novčanog načela, odnosno modificiranog obračunskog načela u postupku planiranja i izvršavanja proračuna i financijskog plana,
* Izgled i sadržaj, dostava i objava proračuna odnosno financijskog plana, rebalansa proračuna i financijskog plana te
* Uvjeti i pravila preraspodjele sredstava proračuna.

U ovom Pravilniku je po prvi puta uređen način primjene modificiranog novčanog načela, odnosno modificiranog obračunskog načela u postupku planiranja i izvršavanja proračuna/ financijskog plana propisan novim Zakonom o proračunu kako za planiranje i izvršavanje proračuna/financijskog plana na državnoj razini tako i na lokalnoj odnosno regionalnoj razini. Navedeno znači da se prihodi planiraju prema proračunskim klasifikacijama u planskom razdoblju u kojem se očekuje njihova naplata, a iskazuju u izvještajnom razdoblju u kojem su naplaćeni, a rashodi se planiraju prema proračunskim klasifikacijama u planskom razdoblju u kojem se očekuje nastanak poslovnog događaja (obveze), a iskazuju u izvještajnom razdoblju u kojem su nastali, neovisno o plaćanju.

U procesu planiranja proračuna i financijskih planova za 2025. i projekcija za 2026. i 2027. i nadalje, u postupku definiranja ekonomske klasifikacije, koriste se računi iz novog Računskog plana te kod planiranja poslovnih događaja primjenjuju se odredbe novog Pravilnika o proračunskom računovodstvu i Računskom planu (Narodne novine, broj 158/23). Jedna od najznačajnijih promjena novog Pravilnika je ukidanje podskupine računa 193 *Kontinuirani rashodi budućih razdoblja*, slijedom navedenog kontinuirani rashodi budućih razdoblja prenose se na odgovarajuće račune razreda 3 Rashodi poslovanja s danom 1.siječnja 2025. Sukladno odredbama novog Pravilnika o proračunskom računovodstvu i Računskom planu, jedinice lokalne i područne (regionalne) samouprave i proračunski i izvanproračunski korisnici proračuna jedinica lokalne i područne (regionalne) samouprave koji su koristili podskupinu 193 *Kontinuirani rashodi budućih razdoblja* za iskazivanje rashoda 12. mjeseca, zbog ukidanja ove podskupine od 1. siječnja 2025., prilikom planiranja navedenih rashoda za 2025. godinu planirat će i rashode za 12. mjesec 2025. Slijedom toga, u prijelaznoj 2025. u tim će proračunima i financijskim planovima biti planirano trinaest rashoda (rashodi za 12.2024. i za 1.2025. – 12.2025.). Sukladno Zakonu o proračunu, ako ukupni prihodi i primici nisu jednaki ukupnim rashodima i izdacima, proračun jedinice lokalne i područne (regionalne) samouprave, odnosno financijski plan uravnotežuje se prenesenim viškom ili prenesenim manjkom.

Proračun jedinice lokalne i područne (regionalne) samouprave sastoji se od plana za proračunsku godinu i projekcije za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna.

Detaljni prikaz sadržaja proračuna dan je u Tablici 1.

Tablica 1. Proračun jedinica lokalne i područne (regionalne) samouprave za razdoblje 2025.-2027.



 Upravni odjel za proračun i financije izradio je još u kolovozu Upute za izradu Proračuna Grada Karlovca za razdoblje od 2025.- 2027. i dostavio ih proračunskim korisnicima s obrascima za izradu strukturnih dijelova proračuna.

Upute su sadržavale:

1. Metodologija izrade proračuna JLPRS
	1. Namjenski i vlastiti prihodi proračunskih korisnika
	2. Preraspodjele u 2025.
	3. Provedbeni program JLP(R)S
	4. Primjena programske i organizacijske klasifikacije u izradi proračuna JLPRS
	5. Izrada i donošenje proračuna i projekcija
	6. Primjena Uredbe o načinu ocjene i postupku odobravanja investicijskih projekata
	7. Primjena načela transparentnosti
2. Okvirni prijedlog opsega financijskog plana
3. Metodologija izrade prijedloga financijskog plana proračunskog korisnika JLPRS
	1. Procjena prihoda i primitaka
	2. Prijedlog Plana rashoda i izdataka
	3. Obrazloženje financijskog plana
	4. Obrazloženje programa
	5. Planiranje rashoda proračunskih korisnika u sklopu decentraliziranih funkcija
	6. Krajnji korisnici proračunskih sredstava
4. E-riznica
5. Vremenska dinamika izrade proračuna za razdoblje 2025. -2027. godina
6. Preuzimanje materijala

Pri izradi proračuna potrebno je pridržavati se temeljnih proračunskih načela zakonitosti, ispravnosti, točnosti i transparentnosti. Proračun mora biti uravnotežen odnosno ukupni rashodi i izdaci moraju biti jednaki ukupnim prihodima i primicima. Proračunom se iskazuju svi prihodi i primici te rashodi i izdaci koji se planiraju prema organizacijskoj, ekonomskoj, funkcijskoj, programskoj i lokacijskoj klasifikaciji te izvorima financiranja. U proračunu se rashodi i izdaci vežu uz programe odnosno uz aktivnosti, kapitalne i tekuće projekte prema izvorima iz kojih će se financirati. U proračunu su sadržani i konsolidirani planovi svih proračunskih korisnika izrađeni po programima te usklađeni s proračunom i važećim posebnim zakonima. Iz navedenog proizlazi obveza uključivanja svih prihoda i primitaka, rashoda i izdataka koje proračunski korisnici ostvare od obavljanja poslova na tržištu u proračun jedinice lokalne i područne (regionalne) samouprave sukladno proračunskim klasifikacijama. Nastavno se daje obrazloženje Općeg dijela proračuna za 2025. godinu i projekcija za 2026. i 2027. godinu, odnosno struktura prihoda i rashoda, te primitaka i izdataka Proračuna. Posebni dio proračuna sadrži rashode i izdatke proračunskih korisnika iz njihovih financijskih planova koji su raspoređeni po razdjelima čiji su nositelji upravni odjeli, te glavama unutar pojedinih razdjela za krajnje korisnike.

 Ukupni prihodi proračuna Grada Karlovca za 2025. godinu planirani su na razini od 138,8 mil. eura s uključenim prihodima proračunskih korisnika koji su integrirani u lokalnu riznicu Grada Karlovca i s uključenim prihodima od Ministarstva obrazovanja za plaće zaposlenih u osnovnim školama. Prihodi Grada Karlovca planirani su u iznosu od 115,7 mil. eura, a prihodi proračunskih korisnika u iznosu od 23,1 mil. eura. Prihodi od poreza planirani su u iznosu od 35,7 mil. eura, a u ovoj skupini prihoda najznačajniji je prihod od poreza na dohodak koji se planira u iznosu od 32,8 mil. eura. I u 2025. godini fokus je na realizaciji projekata koji se financiraju iz europskih fondova i iz kojih u idućoj godini očekujemo prihode u iznosu od 41,5 mil. eura, ali isto tako očekujemo i prihode iz nacionalnih izvora. Prihodi iz nacionalnih izvora planirani su u iznosu od 6,3 mil. eura, a to su pomoći iz Karlovačke županije, Hrvatskih voda, Hrvatskih cesta, Županijske uprave za ceste, Fonda za zaštitu okoliša i energetsku učinkovitost te prihodi za decentralizirane funkcije. Prihodi od komunalne naknade i komunalnog doprinosa iznose 9,3 mil. eura. Grad će koristiti prenesena sredstva iz 2024. u 2025. godinu u iznosu od 4,6 mil. eura najvećim dijelom za sufinanciranje gradskih projekata ali i kreditna sredstva koja su u 2025. godini planirana u iznosu od 13,4 mil.eura.

Rashodi Proračuna Grada Karlovca iznose 138,8 mil. eura, od čega se 43,2 mil. eura odnosi na rashode za nabavu proizvedene dugotrajne imovine (od toga najvećim dijelom na rashode za kupnju i izgradnju građevinskih objekata), dok se 38,0 mil. eura odnosi na rashode za zaposlene. Najviše sredstava u Proračunu za 2025. godinu se izdvaja za osnovno školstvo 41,2 mil. eura, zatim za predškolski odgoj 17,4 mil. eura, za zaštitu i očuvanje kulturne baštine 12,1 mil. eura, te za razvoj sporta i rekreacije i kulture po 6,3 mil. eura. Za građenje komunalne infrastrukture osigurava se 16,4 mil. eura, a za održavanje komunalne infrastrukture 7,5 mil. eura. Od velikih kapitalnih projekata koji su u tijeku i koji se u 2025. godini privode kraju izdvajamo obnovu osnovne škole Dragojla Jarnević, izgradnju vrtića Luščić, izgradnju sportsko rekreacijskog centra Mostanje, igralište NK Korana, nogostup u Žumberačkoj ulici, nogostup Kamensko-Sajevac, Teniski centar i naravno cjelovita obnova Hrvatskog doma. Od novih kapitalnih projekata, naglasak je stavljen na obnovu mosta Banija koji je sufinanciran od strane Hrvatskih cesta dok je za samu provedbu projekta nadležan gradski Odjel za gradnju i zaštitu okoliša te uređenje pothodnika za koji je u proračunu osigurano 1,5 mil. eura. Isto tako, u 2025. godini kreće dogradnja osnovne škole Mahično sa sportskom dvoranom, dogradnja osnovne škole Turanj za prijelaz na jednosmjenski rad i izgradnja osnovne škole Luščić. U planu 2025. godine je i izgradnja dječjeg vrtića u Hrnetiću odnosno dogradnja područne škole kao i izgradnja nogostupa Hrnetić. U narednom proračunskom razdoblju planirana je obnova Trga bana Jelačića s izgradnjom obilaznice Zvijezde, izgradnja parka Grabrik i prometnica Luščić, uređenje Kurelčeve ulice te pristupna prometnica Starom gradu Dubovcu.

Vezano za komunalnu i društvenu svakodnevicu, i dalje se nastavlja program uređenja dječjih igrališta, a tu su i sredstva planirana za održavanje i malčiranje poljskih puteva i kanala. Posebno izdvajamo i novi program kojim će se kroz sufinanciranje kod višestambenih zgrada raditi na osiguranju pristupačnosti ne samo za osobe s invaliditetom, već i za dječja kolica, odnosno obitelji s malom djecom. Manifestacijama je podignuta vidljivost Grada, te se otvorila i mogućnost održavanja dodjele nagrade Porin sljedeće godine kada će Grad Karlovac biti jedan od domaćina te najvažnije glazbene nagrade.

**PRORAČUN GRADA KARLOVCA ZA 2025. GODINU I PROJEKCIJE ZA 2026. I 2027. GODINU**

Prijedlog proračuna Grada Karlovca za 2025. godinu utvrđen je u iznosu od 138.820.749 eura što predstavlja povećanje od 19,8 mil. eura u odnosu na iznos proračuna utvrđen Tekućim planom Proračuna Grada Karlovca za 2025. godinu (Prva preraspodjela Proračuna Grada Karlovca za 2024. godinu). Prijedlog proračuna za 2026. godinu projiciran je u iznosu od 96.857.821 eur, a za 2027. godinu u iznosu od 86.836.267 eura.

**Tablica 2. Struktura proračuna za razdoblje 2025.-2027. godine prema osnovnoj klasifikaciji**





U nastavku se obrazlaže Opći i Posebni dio Proračuna za 2025. godinu.

# PRIHODI I PRIMICI PRORAČUNA

Prijedlogom Proračuna Grada Karlovca za 2025. godinu ukupni prihodi i primici planirani su u iznosu od 138.820.749 eura, što je za 19,8 mil. eura više u odnosu na planirane prihode i primitke u proračunu grada za 2024. godinu**.**

Od ukupno planiranih prihoda, prihodi Grada Karlovca iznose 115.695.212 eura ili 83,34% sveukupno konsolidiranih prihoda proračuna grada, a planirani vlastiti i ostali prihodi proračunskih korisnika iznose 23.125.537 eura ili 16,66% ukupnih prihoda s uključenim prihodima od Ministarstva obrazovanja za plaće zaposlenih u osnovnim školama (koje iznose 16,5 mil.eura).

Planirani prihodi grada za 2025. godinu su sljedeći:

**Tablica 3. Planirani prihodi Proračuna Grada Karlovca za 2025. godinu**



##  PRIHODI POSLOVANJA

 Ukupni prihodi poslovanja u 2025. godini planiraju se u iznosu od 120.370.160 eura, a u strukturi ukupnih prihoda čine 86,71%.

 U strukturi prihoda poslovanja najveći udio imaju pomoći iz inozemstva i od subjekata unutar općeg proračuna u visini od 48,76%, te porezni prihodi koji u ukupnim prihodima poslovanja sudjeluju s 25,71%. Prihodi od upravnih i administrativnih pristojbi, pristojbi po posebnim propisima i naknada u ukupnim prihodima poslovanja sudjeluju s 9,0%, dok prihodi od imovine sudjeluju s 1,76% u ukupnim prihodima poslovanja.

 Najmanji udio imaju prihodi od prodaje proizvoda i robe, te pruženih usluga i prihodi od donacija koji čine 1,32% ukupnih prihoda kao i prihodi od kazni, upravnih mjera i ostali prihodi koji u ukupnim prihodima sudjeluju s 0,15%.

### POREZNI PRIHODI

**Prihodi od poreza** obuhvaćaju prihode od poreza na dohodak, poreza na imovinu, te poreza na robu i usluge, a planirani su za 2025. godinu u iznosu od 35.692.676 eura, što je za 2,0 mil. eura više u odnosu na tekući plan proračuna za 2024. godinu, a razlog povećanja jesu izmjene u poreznom sustavu te očekivani rast zaposlenosti i rast plaća koje će, između ostalog, utjecati na prihode jedinica lokalne samouprave. Predloženim izmjenama Zakona o porezu na dohodak povećava se iznos osnovnog osobnog odbitka, povećava se osobni odbitak za uzdržavane članove i invalidnost, propisuju se novi rasponi više i niže stope godišnjeg poreza na dohodak, povećava prag za primjenu više stope poreza na dohodak te se podiže iznos određenih neoporezivih primitaka koji se izračunavaju pomoću koeficijenta osnovnog osobnog odbitka (otpremnine, naknada za odvojeni život, nagrada za radne rezultate i sl.). Porezni prihodi projicirani su za razdoblje 2025. - 2027. na temelju makroekonomskih varijabli i očekivanih gospodarskih kretanja, te temeljem dosadašnjeg ostvarenja prihoda u 2024. godini i njihove projekcije u sljedećem razdoblju.

Prihodi od poreza u sljedećoj proračunskoj godini planirani su u visini od 35.692.676 eura, a u projekcijama za 2026. i 2027. godinu u visini od 36.120.512 eura, odnosno 36.642.262 eura.

**Prihodi od poreza na dohodak** procjenjuju se u iznosu od 33.862.176 eura, što je za 1,9 mil. eura više u odnosu na tekući plan za 2024. godinu. Temelj za planiranje ovih prihoda je izvršenje i procjena plana prihoda za 2024. godinu.

Struktura prihoda od poreza na dohodak je sljedeća:

* porez na dohodak kao nenamjenski prihod planiran je u iznosu od 32.825.700 eura
* dio poreza na dohodak za decentralizirane funkcije osnovnog školstva u iznosu od 679.058 eura
* dio poreza na dohodak za financiranje decentralizirane funkcije vatrogastva u iznosu od 357.418 eura.

Prihodi za decentralizirane funkcije osnovnog školstva i vatrogastva (udjeli u porezu na dohodak i pomoći izravnanja) procjenjuju se prema Uputama Ministarstva financija za izradu proračuna za razdoblje 2025. do 2027. godine, budući da Odluke Vlade Republike Hrvatske o minimalnim financijskim standardima za decentralizirano financiranje osnovnih škola i vatrogastva za iduću godinu još nisu donesene. Prema Uputama, za ukupan iznos sredstava potreban za osiguranje minimalnih financijskih standarda (bilančnih prava) u 2025. godini planira se rast za 7,4% u odnosu na prethodnu 2024. godinu.

**Prihodi od poreza na imovinu** unutar kojih je planiran prihod od poreza na promet nekretnina u iznosu od 1.400.000 eura predlažu se u iznosu od 1.500.000 eura, što je za 215.000 eura više u odnosu na plan za 2024. godinu. U ovoj skupini prihoda planiran je i porez na kuće za odmor u iznosu od 100.000 eura. Izmjene u poreznom sustavu odnose se i na izmjene i dopune Zakona o lokalnim porezima, pa se tako u prijedlogu mijenja naziv postojećeg poreza na kuće za odmor u porez na nekretnine, propisuje se obveza uvođenja tog poreza, preciznije uređuje predmet oporezivanja i porezni obveznik te proširuje raspon za utvrđivanje stope poreza u iznosu 0,6-8€ po metru kvadratnom nekretnine koja se smatra predmetom oporezivanja. Prijedlogom zakona predlaže se promjena pripadnosti prihoda od naplate poreza na nekretnine, pri čemu bi porez na nekretnine postao zajednički porez čiji se prihod dijeli između države i jedinice lokalne samouprave na čijem području se nekretnina nalazi. Udio općine i grada u prihodu od poreza na nekretnine iznosio bi 80%, a države 20% i koristio bi se za pomoć jedinicama lokalne i područne (regionalne) samouprave.

**Porezi na robu i usluge**planirani su u iznosu od 330.500 eura, a odnose se na porez na potrošnju koji je planiran u iznosu od 330.000 eura i na porez na tvrtku koji je planiran u iznosu od 500 eura (ukinut 2017. godine), ali zbog uplata koje još dolaze planira se u malom iznosu i u idućoj godini.

### POMOĆI IZ INOZEMSTVA (DAROVNICE) I OD SUBJEKATA UNUTAR OPĆEG PRORAČUNA

Navedeni se prihodi planiraju u iznosu većem za 12.857.309 eura u odnosu na planirano tekućim planom proračuna za 2024. godinu, a iznose 67.686.202 eura.

U strukturi ukupno planiranih prihoda i primitaka u 2025.godini pomoći čine 48,76%.

**Pomoći od međunarodnih organizacija te institucija i tijela EU** planirane su u iznosu od 1.000 eura, a odnose se na sredstva proračunskog korisnika Gradsko kazalište Zorin Dom.

**Pomoći proračunu iz drugih proračuna** (državnog, županijskog i gradskog)procijenjene su u ukupno planiranom iznosu od 1.519.240 eura što je za 1,6 mil. eura ili za 48,37% manje u odnosu na planirano tekućim planom za 2024. godinu.

U strukturi ove skupine pomoći najveći dio se odnosi na pomoći iz Ministarstva znanosti i obrazovanja za fiskalnu održivost dječjih vrtića za što je planirano 603.224 eura. Iz Ministarstva znanosti, obrazovanja i mladih planirano je 47.025 eura pomoći za sufinanciranje privatnih vrtića, za projekt Pomoćnici u nastavi VII 91.191 eura, dok je za pomoći za OŠ Dragojla Jarnević planiran iznos od 1.835 eura. Iz Ministarstva demografije i useljeništva planirano je 42.560 eura za sufinanciranje edukativnih i sportskih aktivnosti u dječjim vrtićima. Iz Ministarstva regionalnog razvoja i fondova EU planirano je 6.750 eura za projekt ZEB4ZEN, za projekt CITYWALK 2.0 planirano je 10.000 eura pomoći, za projekt INFIRE 9.000 eura dok se na GIFTSNET odnosi 20.925 eura. Također, iz Ministarstva rada, mirovinskog sustava, obitelji i socijalne politike planirana su sredstva za korisnike zajamčene minimalne naknade u iznosu od 77.000 eura dok je iz Središnjeg državnog ureda za demografiju i mlade planiran iznos od 29.500 eura za igralište Dječjeg vrtića Banija. Iz Nacionalnog plana oporavka i otpornosti (NPOO) u 2025. godini planirano je 484.850 eura pomoći od kojih se 290.398 eura odnosi na cjelovitu obnovu zgrade gradskog muzeja, na zgradu Trga bana Josipa Jelačića 163.999 eura dok se na cjelovitu obnovu rodne kuće Slavka Mihalića na adresi Gornja Gaza 3 odnosi 29.053 eura, a na kapitalne pomoći za Hrvatski dom 1.400 eura.

U 2025. godini planirano je 95.000 eura pomoći iz županijskog proračuna namijenjenih sufinanciranju lokalnih izbora.

**Pomoći od izvanproračunskih korisnika** planirane su u iznosu od 4.501.230 eura i veće su za 2,3 mil. eura u odnosu na planirani iznos ovih pomoći u tekućem proračunu za 2024. godinu. Planirani iznos ovih pomoći se najvećim dijelom odnosi na pomoći od Hrvatskih cesta za projekt mosta Banija u iznosu od 3.106.000 eura dok se na pomoći od Županijske uprave za ceste odnosi 613.270 eura namijenjenih održavanju nerazvrstanih cesta. Pomoći Hrvatskih voda za projekt Karlovac II planirane su u iznosu od 500.000 eura, a za klizište Zadobarje planirano je 100.000 eura pomoći. U 2025. godini planirano je 163.960 eura pomoći od Fonda za zaštitu okoliša i energetsku učinkovitost od čega se na projekt prilagodbe klimatskim promjenama odnosi 147.960 eura, a za nabavu polupodzemnih spremnika za otpad planiran je iznos od 16.000 eura. Prihodi proračunskih korisnika ove skupine planirani su u iznosu od 18.000 eura, a odnose se pomoći Gradskoj knjižnici Ivan Goran Kovačić.

**Pomoći izravnanja za decentralizirane funkcije osnovnog školstva i vatrogastva** procijenjene su sukladno Uputama Ministarstva financija za izradu proračuna za razdoblje u ukupnom iznosu od 1.678.666 eura, od čega se na osnovno školstvo odnosi 919.154 eura, a na Javnu vatrogasnu postrojbu 759.512 eura. Od toga su kapitalne pomoći za adaptaciju i dodatna ulaganja na objektima osnovnih škola planirane u iznosu od 200.000 eura što je na razini 2024. godine.

**Pomoći proračunskim korisnicima iz proračuna koji im nije nadležan** odnose se na prihode proračunskih korisnika, a planirane su u iznosu od 18.488.224 eura što je za 490.982 eura više u odnosu na proračun za 2024. godinu. Najvećim dijelom odnose se na prihode osnovnih škola Grada Karlovca namijenjenih financiranju plaća i ostalih rashoda za zaposlene, a koji se ostvaruju iz državnog proračuna, koji su u 2025. godini planirani u iznosu 16,4 mil.eura

**Pomoći temeljem prijenosa EU sredstava** planirane su u 2025. godini u iznosu od 41.497.842 eura što je za 11,5 mil. eura više u odnosu na tekući plan proračuna za 2024. godinu, a najvećim dijelom se odnosi na sredstva Nacionalnog plana oporavka i otpornosti (NPOO) namijenjena cjelovitoj obnovi objekata Grada, pa je tako za Osnovnu školu Dragojla Jarnević u 2025. godini iz NPOO-a planirano 8.192.000 eura, za zgradu gradskog muzeja 2.190.167 eura, za zgradu gradske uprave na Trgu bana Josipa Jelačića 1.843.811 eura, za Hrvatski dom 5.000.000 eura, za zgradu KAMOD-a 2.006.500 eura, za obilaznicu Zvijezda 850.000 eura, prometnicu Luščić 2.125.000 eura, izgradnju Dječjeg vrtića Luščić 1.900.000 eura, a Dječjeg vrtića Hrnetić 661.800 eura, za energetsku obnovu Sokolskog doma 852.521 eura, te za cjelovitu obnovu rodne kuće Slavka Mihalića na adresi Gornja Gaza 3 iznos od 325.000 eura. U 2025. godini planirana su sredstva iz Nacionalnog plana oporavka i otpornosti za izgradnju, rekonstrukciju i opremanje osnovnih škola za potrebe jednosmjenskog rada i cjelodnevne škole u iznosu od 1.833.750 eura za osnovnu školu Luščić, 4.174.631 eura za osnovnu školu Mahično, za osnovnu školu Turanj 4.495.562 eura dok se na osnovnu školu Rečica i osnovnu školu Braća Seljan odnosi 2.500 eura. Za projekt GIFTSNET planiran je u 2025. godini iznos od 243.030 eura, za projekt ZEB4ZEN planirano je 144.600 eura, za CITY WALK 2.0 112.000 eura, dok je za projekt INFIRE planiran iznos od 83.000 eura, a za projekt Horizon iDriving 248.438 eura. Sredstva namijenjena provedbi projekta ITU planirana su u iznosu od 98.340 eura, a za nastavak projekta Pomoćnici u nastavi planirano je 516.748 eura. Također, u ovoj skupini prihoda planirana su sredstva za projekt Park Grabrik i to u iznosu od 1.734.000 eura. Kapitalne pomoći namijenjene uređenju Kurelčeve ulice iznose 170.000 eura, za projekt uređenja Trga bana Josipa Jelačića planirano je 850.000 eura, a za prometnicu Zagrad Gaj 425.000 eura. Kapitalne pomoći iz ITU mehanizma za uređenje Starog grada Dubovca planirane su u iznosu od 307.377 eura.

Prihodi proračunskih korisnika po ovoj osnovi iznose 27.313 eura, pri čemu se najveći dio odnosi na sredstva osnovnih škola za Školsku shemu, odnosno dodjelu besplatnih obroka voća, povrća, mlijeka i mliječnih proizvoda za učenike osnovnih škola.

### PRIHODI OD IMOVINE

**Prihodi od imovine** planirani su u iznosu od 2.444.475 eura, što je za 217.139 eura više od tekućeg plana proračuna za 2024. godinu. U strukturi ukupnih prihoda ovi prihodi sudjeluju s 1,76%.

 **Prihodi od financijske imovine** planirani su u iznosu od 250.000 eura i odnose se najvećim dijelom na ostvarenu dobit od trgovačkog društva Čistoća d.o.o. u iznosu od 200.000 eura, dok se na prihode od kamata na oročena sredstva i na depozite po viđenju odnosi 50.000 eura.

**Prihodi od nefinancijske imovine** odnose se na prihode od zakupa i iznajmljivanja imovine, spomeničke rente, naknade za zbrinjavanje komunalnog otpada, naknade za eksploataciju mineralnih sirovina i na naknade za koncesije, a u 2025. godini planirani su u ukupnom iznosu od 2.194.475 eura. Vrijednosno najznačajniji prihodi ove skupine prihoda su prihodi od parkinga koji se predviđaju u iznosu 1.000.000 eura, zatim prihodi od zakupa poslovnih objekata koji se planiraju u iznosu od 250.000 eura, prihodi od naknade za javne površine koji se predviđaju u iznosu od 270.000 eura, prihodi od zakupa i služnosti na gradskom zemljištu iznose 155.000 eura, a prihodi od iznajmljivanja imovine (stanovi) se predviđaju u iznosu od 130.000 eura. U 2025. godini planirani su prihodi od spomeničke rente u iznosu od 100.000 eura, naknada za zbrinjavanje komunalnog otpada u iznosu od 50.000 eura, te prihodi od zakupa imovine (štandovi i kiosci) koji su planirani u iznosu od 26.500 eura, naknada za eksploataciju mineralnih sirovina 20.000 eura (a u 2025. godini planiran je i strogo namjenski dio u iznosu od 6.500 eura), naknada za koncesije planirana u iznosu od 11.000 eura, prihodi od iznajmljivanja imovine (Selce) 5.000 eura te prihodi od zakupa poljoprivrednog zemljišta u vlasništvu države u iznosu od 8.000 eura. Prihodi proračunskih korisnika po ovoj osnovi iznose 162.475 eura pri čemu se najveći dio odnosi na prihode od zakupa poslovnih prostora kod proračunskog korisnika Sportski objekti Karlovac u iznosu od 160.000 eura.

### PRIHODI OD UPRAVNIH I ADMINISTRATIVNIH PRISTOJBI, PRISTOJBI PO POSEBNIM PROPISIMA I NAKNADA

U sljedećoj proračunskoj godini planirani su prihodi od upravnih i administrativnih pristojbi, pristojbi po posebnim propisima i naknada u iznosu od 12.494.054 eura, što je za 1,7 mil. eura više u odnosu na tekući plan proračuna za 2024. godinu. U strukturi ukupnih prihoda i primitka planiranih za 2025. godinu ovi prihodi čine 9,0%.

U 2025. godini **prihodi od upravnih i administrativnih pristojbi** planirani su u iznosu od 132.500 eura, a odnose se na prihode od gradskih pristojbi i naknada u iznosu od 100.000 eura, na prihode od boravišnih pristojbi u iznosu od 15.500 eura i na prihode od prodaje državnih biljega u iznosu od 17.000 eura.

**Prihodi po posebnim propisima** planirani su iznosu od 3.061.554 eura od čega se na prihode koji će biti uplaćeni u korist proračunskih korisnika odnosi 2,9 mil.eura (najveći dio odnosi se na prihode od sufinanciranja cijena usluga za dječje vrtiće, produženog boravka u školama, članarina, ulaznica i slično). Prihodi Grada planirani u ovoj skupini iznose 171.200 eura, a odnose se na prihode od naknada za zadržavanje nezakonito izgrađenih zgrada u prostoru koji su planirani u iznosu od 28.000 eura, na prihode od doprinosa za šume u iznosu od 100.000 eura, prihoda po sudskim presudama u iznosu od 20.000 eura te na naknadu za izdana jamstva Gradskoj toplani u iznosu od 23.200 eura.

**Prihodi od komunalnog doprinosa i naknada** ukupno su planirani u 2025. godini u iznosu od 9.300.000 eura, što je za 1,6 mil. eura više u odnosu na planirani iznos ovih prihoda tekućim planom proračuna Grada Karlovca za 2024. godinu. Prihodi od komunalnog doprinosa planirani su iznosu od 2,5 mil. eura, a prihodi od komunalne naknade u iznosu od 6,8 mil. eura.

### PRIHODI OD PRODAJE PROIZVODA I ROBE TE PRUŽENIH USLUGA I PRIHODI OD DONACIJA

**Prihodi od prodaje proizvoda i robe te pruženih usluga i prihodi od donacija** planirani u iznosu od 1.837.753 eura i veći su za 160.165 eura ili za 9,55% u odnosu na plan za 2024. godinu, a u ukupnim prihodima Grada Karlovca za 2025. godinu čine 1,32%.

Prihodi od prodaje proizvoda i roba te pruženih usluga proračunskih korisnika planirani su u iznosu od 1.334.782 eura dok se na prihode Grada po ovoj osnovi odnosi 335.000 eura, a radi se o prihodima od pruženih usluga za Hrvatske vode (270.000 eura) te prihodima od usluga Pauk službe (65.0000 eura).

 Prihodi od donacija su planirani u iznosu od 167.971 eura pri čemu se najveći dio odnosi na donacije trgovačkog društava za provedbu projekta KA - kvart u iznosu od 50.000 eura, na donacije od poslovnih subjekata za prostorno plansku dokumentaciju 21.500 eura dok se na donacije od Nacionalne zaklade za razvoj civilnog društva odnosi 7.000 eura dok se na proračunske korisnike odnosi 89.471 eura prihoda od donacija.

###  KAZNE, UPRAVNE MJERE I OSTALI PRIHODI

U 2025. godini planirani prihodi u ovoj skupini iznose 215.000 eura što je za 40.593 eura više u odnosu na planirano tekućim planom za 2024. godinu, a u strukturi ukupnih prihoda čine 0,15%. Odnose se na naplatu prihoda od novčanih kazni (prekršajne kazne komunalnih redara) u iznosu od 60.000 eura, prihode za naplaćene troškove prisilne naplate u iznosu od 1.000 eura i ostale prihode u iznosu od 154.000 eura (ostali prihodi ostvareni s osnove posebnih ugovora, prihodi od naplate sudskih troškova i troškova ovrha i slično, povrati u gradski proračun, te razni manji prihodi koji se ne iskazuju zasebno).

## PRIHODI OD PRODAJE NEFINANCIJSKE IMOVINE

Prihodi od prodaje nefinancijske imovine planirani su u iznosu od 431.173 eura, što je za 122.163 eura više u odnosu na planirani iznos ovih prihoda tekućim planom proračuna za 2024. godinu. U strukturi ukupnih prihoda i primitaka prihodi od prodaje nefinancijske imovine čine 0,31%.

**Prihodi od prodaje neproizvedene dugotrajne imovine** planirani su iznosu od 238.755 eura, odnosno 4,6 puta više u odnosu na plan za 2024. godinu, a odnose se na prihod od prodaje zemljišta u vlasništvu Grada koji su u 2025. planirani u iznosu od 50.000 eura, na prihod od prodaje zemljišta u zoni Gornje Mekušje u iznosu od 186.755 eura te na prihode od prodaje zemljišta u državnom vlasništvu za koje je planiran iznos od 2.000 eura.

**Prihodi od prodaje proizvedene dugotrajne imovine** planirani su u 2025. godini u iznosu od 192.418 eura, što je za 64.592 eura manje u odnosu na tekući plan 2024. godine. Najznačajniji su prihodi od prodaje građevinskih objekata koji su planirani u iznosu od 186.764 eura, a odnosi se na prihode od prodaje gradskih stanova koji su planirani u iznosu od 120.000 eura, na prihode od prodaje stanova na kojima je postojalo stanarsko pravo uz obročnu otplatu na temelju ugovora iz ranijih godina koji su planirani u iznosu od 60.000 eura i prihode od prodaje poslovnih objekata koji su planirani u iznosu od 5.000 eura dok se na prihode proračunskih korisnika odnosi 1.764 eura. Prihodi od prodaje postrojenja i opreme su planirani u iznosu od 3.991 eura i odnose se na prihode proračunskog korisnika Javne vatrogasne postrojbe (1.991 eura) i Aquatike (2.000 eura) dok su prihodi od prodaje prijevoznih sredstava planirani u iznosu od 1.663 eura i odnose se na također na prihod Javne vatrogasne postrojbe u iznosu od 663 eura, dok se na prihod Dječjeg vrtića Karlovac odnosi 1.000 eura.

## PRIMICI OD FINANCIJSKE IMOVINE I ZADUŽIVANJA

U 2025. godini planiraju se **Primici od financijske imovine i zaduživanja** u iznosu od 13.421.427 eura što je za 2,2 mil. eura više u odnosu na planirano tekućim planom proračuna za 2024. godinu. Sredstva su namijenjena sljedećim projektima u 2025. godini:

* OŠ Luščić i Mahično u iznosu od 568.000 eura
* Energetska obnova Sokolskog doma u iznosu od 313.427 eura
* Dječji vrtić Luščić u iznosu 1.200.000 eura
* Dječji vrtić Luščić i Hrnetić u iznosu od 4.810.000 eura
* Projekt sanacije pothodnika u iznosu od 1.500.000 eura
* Zajmovi za komunalnu infrastrukturu u iznosu od 1.600.000 eura
* Zajmovi za sportsku infrastrukturu u iznosu od 2.350.000 eura

Također, u 2025. godini planirane su novi zajmovi za komunalnu infrastrukturu u iznosu od 1.080.000 eura.

## PRENESENI VIŠAK PRIHODA

U Prijedlogu Proračuna Grada Karlovca za 2025. godinu planiran je preneseni višak prihoda iz 2024. godine u iznosu od 4.597.979 eura od čega višak proračunskih korisnika iznosi 102.500 eura i odnosi se na prijenos namjenskih prihoda za koje se procjenjuje da neće biti utrošeni do kraja godine. Preneseni viškovi Grada iznose 4,5 mil. eura i odnose se najvećim dijelom na sredstva namijenjena izgradnji komunalne infrastrukture u sklopu projekta Karlovac II i otkupu zemljišta u sklopu programa Građenja komunalne infrastrukture te na sredstva namijenjena asfaltiranju makadam prometnica u sklopu održavanja komunalne infrastrukture i izgradnji sportske infrastrukture.

**Tablica 4. Prikaz planiranih prihoda i primitaka za razdoblje 2024.-2027. prema osnovnim vrstama**



# RASHODI I IZDACI PRORAČUNA

Ukupno planirani rashodi i izdaci koji se predlažu u Prijedlogu Proračuna Grada Karlovca za 2025. godinu iznose 138.820.749 eura, te su kao i prihodi veći za 19,8 mil. eura u odnosu na rashode i izdatke planirane Tekućim planom Proračuna Grada Karlovca za 2024. godinu. U 2026. godini predlažu se ukupni rashodi u iznosu od 96.857.821 eura, a u 2027. godini u iznosu od 86.836.267 eura.

Rashodi poslovanja planirani su u 2025. godini u iznosu od 68.742.232 eura i u ukupnim rashodima i izdacima sudjeluju s 49,52%, rashodi za nabavu nefinancijske imovine planirani su u iznosu od 68.638.507 eura i u ukupnim rashodima sudjeluju s 49,44% dok su izdaci za financijsku imovinu i otplatu zajmova planirani u iznosu od 1.440.010 eura s udjelom od 1,04% u ukupnim rashodima. U nastavu je dan pregled osnovnih kategorija rashoda iskazanih po ekonomskoj klasifikaciji:

**Tablica 5. Prikaz prijedloga planiranih rashoda/izdataka za 2025. godinu**



## RASHODI POSLOVANJA

Rashodi poslovanja planirani su u 2025. godini u ukupnom iznosu od 68.742.232 eura što je za 4,1 mil. eura više u odnosu na planirano Tekućim planom Proračuna Grada Karlovca za 2024. godinu. U ukupnim rashodima i izdacima za 2025. godinu sudjeluju s 49,52%. Predloženi rashodi poslovanja planirani su po skupinama rashoda i izdataka ekonomske klasifikacije kako slijedi:

### RASHODI ZA ZAPOSLENE

**Rashodi za zaposlene** (plaće, ostali rashodi za zaposlene te doprinosi na plaće) koji se odnose ukupno na djelatnike Gradske uprave i proračunske korisnike, planirani su u iznosu od 38.061.884 eura, što je za 4,7 mil. eura više u odnosu na Tekući plan Proračuna Grada Karlovca za 2024. godinu. Planirani iznos rashoda za zaposlene u strukturi ukupnih proračunskih rashoda čini 27,42%, od čega su planirani rashodi za zaposlene u Gradskoj upravi 5,7 mil. eura. Plan rashoda za zaposlene u Gradskoj upravi odnosi se na plaće (bruto) u iznosu od 4,5 mil. eura, ostali rashodi za zaposlene planirani su u iznosu od 542.300 eura dok su doprinosi na plaću planirani u iznosu od 730.747 eura i čine oko 11% izvornih prihoda proračuna.

### MATERIJALNI RASHODI

**Materijalni rashodi** se odnose na rashode za izvršavanje programskih aktivnosti i redovno poslovanje Grada i svih korisnika proračuna i u 2025. godini planirani su u visini od 21.693.138 eura, te u strukturi ukupnih rashoda čine 15,63%.

Materijalne rashode čine naknade troškova zaposlenima, rashodi za materijal i energiju, rashodi za usluge, naknade troškova osobama izvan radnog odnosa, te ostali rashodi poslovanja koji uključuju naknade za rad predstavničkih i izvršnih tijela i upravnih vijeća, premije osiguranja, reprezentacije, članarine, upravne, administrativne i sudske pristojbe i ostali slični rashodi.

 U strukturi materijalnih rashoda najveći udio od 67,60% imaju rashodi za usluge koji su planirani u iznosu od 14.664.971eura (zakupnine, usluge tekućeg i investicijskog održavanja objekata, komunalne usluge, održavanje komunalne infrastrukture, usluge promidžbe i informiranja, intelektualne usluge i druge usluge) dok se na rashode za materijal i energiju (troškovi energije, uredski materijal, sitni inventar i drugi materijalni rashodi) odnosi 19,78% ukupnih materijalnih rashoda i oni iznose 4.290.840 eura. Naknade troškova zaposlenima (naknada za prijevoz) iznose 1.229.653 eura i sudjeluju s 5,67% u ukupnim materijalnim rashodima, ostali nespomenuti rashodi poslovanja čine 6,37%, a planirani su u iznosu od 1.382.286 eura, dok naknade troškova osobama izvan radnog odnosa iznose 125.388 eura i čine 0,58% materijalnih rashoda.

### FINANCIJSKI RASHODI

**Financijski rashodi** (kamate za primljene kredite i zajmove i ostali financijski rashodi) planirani su u iznosu od 460.047 eura, a u ukupno planiranim rashodima i izdacima u Proračunu Grada Karlovca za 2025. godinu sudjeluju s 0,33%.

 Kamate za primljene kredite planirane su u iznosu od 350.000 eura sukladno otplatnim planovima za kredite koje otplaćuje Grad. Ostali financijski rashodi predlažu se u iznosu od 110.047 eura, a obuhvaćaju rashode za bankarske usluge, usluge platnog prometa i kamate i naknade koje su proizašle iz drugih ugovornih odnosa.

### SUBVENCIJE

**Subvencije** su planirane u 2025. godini u iznosu od 1.747.025 eura te u ukupnim rashodima i izdacima u Proračunu Grada Karlovca sudjeluju s 1,26%.

Subvencije trgovačkim društvima u javnom sektoru planirane su u iznosu od 47.000 eura, a odnose se na sufinanciranje Hrvatskog radio Karlovca.

Subvencije trgovačkim društvima, zadrugama, poljoprivrednicima i obrtnicima izvan javnog sektora planirane su u iznosu od 1.700.025 eura, a odnose se na subvencije autobusnom prijevozniku za javni gradski prijevoz u iznosu od 1.200.000 eura, potpore poljoprivrednim gospodarstvima u iznosu od 150.000 eura i potpore poduzetnicima u iznosu od 190.000 eura, dok se na sufinanciranje privatnih vrtića i obrta za čuvanje djece odnosi 155.025 eura. Također, planiran je iznos od 5.000 eura u sklopu projekta Shares za subvencije za osnivanje energetske zajednice, odnosno potrošača koji djeluju zajednički, s ciljem izravnog sudjelovanja u projektima obnovljivih izvora energije i energetske učinkovitosti.

### POMOĆI DANE U INOZEMSTVO I UNUTAR OPĆEG PRORAČUNA

U 2025. godini pomoći dane u inozemstvo i unutra općeg proračuna planirane su u iznosu od 1.143.042 eura što je za 120.012 eura ili za 7,96% više u odnosu na Tekući plan Proračuna za 2024. godinu, a odnose se na **Pomoći unutar općeg proračuna** koje su planirane u iznosu od 1.135.306 eura i na **Pomoći proračunskim korisnicima drugih proračuna** u iznosu od 7.736 eura. Planirane pomoći odnose se na kapitalne pomoći općini Draganić i Krnjak u iznosu od 5.800 eura prema odluci o sukcesiji, zatim na kapitalne pomoći Centru za gospodarenje otpadom Karlovačke županije koje su planirane u iznosu od 979.506 eura, a kapitalna pomoć za održavanje građevina javne odvodnje oborinskih voda (Gornje Mekušje) planirana je u iznosu od 150.000 eura.

 Pomoći proračunskim korisnicima drugih proračuna odnose se na pomoći Gimnaziji Karlovac za Booktrailer film festival u iznosu 550 eura, pomoći Turističko-ugostiteljskoj školi za Junior barmen cup u iznosu od 550 eura, te pomoći Studentskom centru za prehranu studenata u iznosu 6.636 eura.

U ukupnim rashodima i izdacima pomoći dane u inozemstvo i unutra općeg proračuna sudjeluju s 0,82%.

### NAKNADE GRAĐANIMA I KUĆANSTVIMA NA TEMELJU OSIGURANJA I DRUGE NAKNADE

Navedene naknade planirane su u iznosu od 1.592.133 eura, što je za 52.841 eura manje u odnosu na planirani iznos u Tekućem planu Proračuna Grada Karlovca za 2024. godinu. U ukupnim rashodima i izdacima u Proračunu Grada Karlovca sudjeluju s 1,15%.

Planirani rashodi odnose se na namjene predviđene socijalnim programom Grada za koji je planirano 967.500 eura, a odnose se na naknade za podmirenje troškova stanovanja i ogrjeva te toplog obroka građanima u socijalnoj potrebi. Nadalje, kroz ove se naknade sufinanciraju potrebe obitelji i djece i to za prehranu dojenčadi, naknade umirovljenicima, za sufinanciranje produženog boravka u školama te poklon paketi za novorođenčad i za siromašne obitelji kao i nabava udžbenika i obrazovnih materijala za osnovnoškolce i za stipendije učenicima i studentima.

### OSTALI RASHODI

**Ostali rashodi** predlažu se u planiranom iznosu od 4.044.963 eura, a u ukupnim rashodima i izdacima u Proračuna Grada Karlovca sudjeluju s 2,91%. Ova skupina rashoda viša za 237.246 eura u odnosu na planirano Tekućim planom Proračuna Grada Karlovca za 2024. godinu.

 Najveći dio ove kategorije rashoda odnosi se na rashode za tekuće donacije i to u iznosu od 3.437.209 eura. Rashodi za tekuće donacije odnose se najvećim dijelom na planirana sredstva za financiranje redovne djelatnosti Karlovačke športske zajednice za što je planirano 1.900.500 eura, za financiranje javnih potreba u kulturi 300.000 eura, financiranje javnih potreba udruga u iznosu od 108.169 eura, financiranje javnih potreba u tehničkoj kulturi u iznosu od 111.000 eura, tekuće donacije za turizam u iznosu od 174.328 eura, redovne djelatnosti Vatrogasne zajednice za što je planirano 110.000 eura, financiranje dobrovoljnog vatrogastva u iznosu od 100.000 eura, financiranje rada političkih stranaka i nacionalnih manjina u iznosu od 59.000 eura, tekuće donacije za zaštitu okoliša i gospodarenje otpadom u iznosu od 43.290 eura, dok je za financiranje programa za djecu i mlade planiran iznos od 61.850 eura. Kod osnovnih škola planirana su sredstva za aktivnost Opskrbljivanje školskih ustanova menstrualnim higijenskim potrepštinama koja se počela provoditi u 2023. godini, a kojom se osiguravaju sredstva u iznosu od 9.077 eura radi opskrbe školskih ustanova besplatnim zalihama menstrualnih higijenskih potrepština u svrhu dostupnosti menstrualnih higijenskih potrepština učenicama osnovnih škola na jednostavan i učinkovit način.

Kapitalne donacije planirane su u iznosu od 455.654 eura, a najveći dio odnosi se na kapitalne donacije dobrovoljnim vatrogasnim društvima za opremu u iznosu 190.000 eura, zatim na donacije građanima za obnovu i očuvanje kulturne baštine u iznosu od 192.000 eura dok su kapitalne donacije za materijalne i financijske rashode poslovanja Javne vatrogasne postrojbe planirane u iznosu od 2.654 eura. Unutar programa Socijalne skrbi planirano je 71.000 eura kapitalnih donacija i to za sufinanciranje projekta pristupačnosti osoba s invaliditetom pri višestambenim zgradama 65.000 eura i za kupnju vozila za osobe s invaliditetom Karlovačke županije 6.000 eura.

Kazne, penali i naknade štete pravnim i fizičkim osobama planirani su u iznosu od 152.100 eura, a odnose se najvećim dijelom na naknade štete pravnim i fizičkim osobama po sudskim presudama za što je planirano 50.000 eura, dok su naknade za zemljišta po upravnim postupcima planirane u iznosu od 75.000 eura, a naknade vjerovnicima po ošasnoj imovini 25.000 eura. Preostali rashodi za kazne, penale i naknade štete planirani su kod proračunskih korisnika Aquatika - slatkovodni akvarij i Muzeji grada Karlovca i to u iznosu od 2.100 eura.

## RASHODI ZA NABAVU NEFINANCIJSKE IMOVINE

Rashodi za nabavu nefinancijske imovine planirani su u iznosu od 68.638.507 eura ili za 15,8 mil. eura više u odnosu na rashode planirane Tekućim planom Proračuna za 2024., a povećanje rashoda za nabavu nefinancijske imovine rezultat je povećanja rashoda određenih za kupnju i izgradnju građevinskih objekata koji su planirani u iznosu od 43,2 mil. eura. U ukupnim rashodima i izdacima skupina rashoda za nabavu nefinancijske imovine sudjeluje s 49,44%.

Od toga su **rashodi za nabavu neproizvedene dugotrajne imovine** planirani u iznosu od 2.748.899 eura i namijenjeni su prvenstveno kupnji zemljišta, a smanjeni su za 1,9 mil. eura u odnosu na Tekući plan Proračuna za 2024. Rashodi za kupnju zemljišta planirani su u iznosu od 599.899 eura i odnose se najvećim dijelom na troškove otkupa zemljišta vezanih za izgradnju komunalne infrastrukture dok se na rashode za nematerijalnu imovinu odnosi 2.149.000 eura i odnose se najvećim dijelom na sredstva namijenjena uređenju KAMOD-a u iznosu od 2.000.000 eura (ulaganje u tuđu imovinu) dok se na kupnju licenci odnosi 149.000 eura.

**Rashodi za nabavu proizvedene dugotrajne imovine** planirani su u iznosu od 43.256.840 eura i veći su za 17,1 mil. eura ili za 60,41% u odnosu na planirano Tekućim planom Proračuna Grada Karlovca 2024. godine. Ovi rashodi se najvećim djelom odnose na **rashode određene za kupnju i izgradnju građevinskih objekata** u iznosu od 39.334.633 eura ili 90,93% ukupnih rashoda za nabavu proizvedene dugotrajne imovine pri čemu su najznačajniji rashodi namijenjeni za projekt Karlovac II u iznosu od 2,7 mil.eura. Radi se o proširenju sustava oborinske odvodnje, rekonstrukciji prometnica i nogostupa, javne rasvjete koja će se izvoditi paralelno s proširenjem sustava odvodnje otpadnih voda, te rekonstrukciji postojećeg i izgradnji novog vodoopskrbnog sustava kao zajednički projekt Grada i Vodovoda i kanalizacije.

Za izgradnju dječjeg vrtića Luščić planirano je 7,5 mil. eura, a za izgradnju osnovne škole Luščić 2,0 mil.eura. Rashodi za dogradnju osnovne škole Turanj planirani su u iznosu od 4.102.361 eura, a za dogradnju osnovne škole Mahično 4.172.131 eura. Rashodi za izgradnju obilaznice Zvijezda planirani su u iznosu 1,0 mil. eura, za izgradnju sportsko-rekreacijskog centra Mostanje planirano je 1,4 mil. eura, izgradnju prometnice Luščić 2,5 mil. eura, dok je za Park Grabrik planiran iznos od 2,0 mil. eura. Rashodi za rekonstrukciju mosta Banija planirani su u iznosu od 3.106.000 eura dok su rashodi za izgradnju nogostupa Žumberačka, Hrnetić i Sajevac planirani u iznosu od 1,9 mil. eura. Za uređenje trga bana Josipa Jelačića planiran je iznos od 1.000.000 eura, izgradnju nogometnog igrališta Turanj 1.500.000 eura te za energetsku obnovu Sokolskog doma iznos od 1.165.948 eura.

Također, za izgradnju garaže Javne vatrogasne postrojbe planirano je 470.000 eura, a za komunalno opremanje zgrade POS-a iznos od 20.000 eura. Rashodi za uređenje Kurelčeve ulice su planirani u iznosu od 200.000 eura, za uređenje Mažuranićeve obale planirano je 200.000 eura dok je za Prometnicu Zagrad Gaj planirano 500.000 eura, a za projekt Oborinske odvodnje u ulici Slavka Rozgaja 258.000 eura. Troškovi sanacije klizišta Zadobarje i Skopska planirani su u iznosu od 225.000 eura. Troškovi asfaltiranja makadam prometnica u sklopu programa održavanja komunalne infrastrukture planirani su u iznosu od 1.229.768 eura u 2025. godini i odnose se na sljedeće projekte:



Ovu skupinu rashoda čine još i rashodi za nabavu postrojenja i opreme u iznosu od 2.287.482 eura, za kupnju prijevoznih sredstava planirano je 110.000 eura, za knjige i umjetnička djela planirano je 422.137 eura dok se na višegodišnje nasade i osnovno stado odnosi 4.500 eura (nabava riba).

Skupina rashoda za nabavu postrojenja i opreme se najvećim dijelom odnosi na opremanje osnovnih škola u sklopu dogradnje istih radi prelaska na jednosmjenski rad u iznosu od 758.701 eura kao i na opremanje osnovne škole Luščić u iznosu od 210.000 eura, za opremanje dječjih igrališta planiran je iznos od 175.000 eura, za redovno opremanje osnovnih škola Grada Karlovca planiran je iznos od 121.857 eura, opremanje ustanova kulture 94.549 eura te ustanova predškolskog odgoja 37.000 eura, dok je opremanje sportskih objekata grada Karlovca planirano 46.000 eura, a za poslove parkinga i pauk službe 38.000 eura. Za implementaciju SMART CITY koncepta i ICT poslove planirano je 130.000 eura rashoda za informatičku opremu.

Skupina rashoda za **nabavu plemenitih metala i ostalih pohranjenih vrijednosti** planirana je u iznosu od 700 eura što je na razini Proračuna za 2023. godinu.

 **Dodatna ulaganja na građevinskim objektima** planirana su u iznosu od 22.632.068 eura i veća su za 0,5 mil. eura u odnosu na planirano Tekućim planom Proračuna Grada Karlovca za 2024.godinu. Rashodi za dodatna ulaganja na građevinskim objektima se najvećim dijelom odnose na rashode u sklopu programa Zaštite i očuvanja kulturne baštine za cjelovitu obnovu objekata oštećenih u potresu, i to u iznosu od 9,8 mil. eura, a odnose se na kapitalne projekte

* Mjere zaštite zgrade Hrvatskog doma 5.000.000 eura
* Mjere zaštite zgrade gradske uprave na trgu bana J.Jelčića 2.005.010 eura
* Mjere zaštite zgrade Gradskog muzeja 2.477.365 eura
* Mjere zaštite kuće na adresi Gornja Gaza 3 352.053 eura

Ovdje nisu planirana sredstva za cjelovitu obnovu zgrade KAMOD-a jer taj objekt nije vlansištvo Grada, pa su sredstva za taj projekt planirana na rashodima za održavanje objekata.

U ovoj skupini rashoda planirana je i cjelovita obnova zgrade Osnovne škole Dragojla Jarnević oštećena u seriji potresa u iznosu od 8.190.000 eura, dok je za vrtić Hrnetić planirano 861.800 eura. Za rekonstrukciju Dječjeg vrtića Banija (uređenje igrališta dječjeg vrtića) planirano je 200.000 eura dok je za dodatna ulaganja na objektima osnovnih škola planirano 122.000 eura. Za projekt sanacije pothodnika planiran je iznos od 1.500.000 eura, dok su rashodi za dodatna ulaganja na objektima javne namjene planirani u iznosu od 1.351.000 eura. Rashodi za projekt GIFTSNET planirani su u iznosu od 266.000 eura, a sam projekt je vezan za Stari grad Dubovac gdje se priprema i provedba velikog projekta iz ITU mehanizma – sanacija Branič kule i krovišta kule, prostorija Starog grada, arheoloških istraživanja kao i rekonstrukcija pristupne ceste s parkiralištem te uređenje okoliša jezerca.

**Dodatna ulaganja na postrojenjima i opremi** planirana su u iznosu od 3.000 eura, a odnose se na dodatna ulaganja za Stari grad Dubovac u iznosu od 1.000 eura dok se na ulaganja u opremu proračunskog korisnika Sportski objekti Karlovac odnosi 2.000 eura.

U strukturi ukupnih rashoda i izdataka Proračuna za 2025. godinu ova skupina rashoda čini 16,30%.

## IZDACI ZA FINANCIJSKU IMOVINU I OTPLATE ZAJMOVA

Navedeni rashodi planirani su u ukupnom iznosu od 1.440.010 eura, što je za 84.990 eura manje u odnosu na planirano u 2024. godini, a odnosi se na otplatu glavnica dugoročnih kredita Grada za što je planirano 1.340.000 eura. Izdaci za dionice i udjele u glavnici planirani su u 2025. godini u iznosu od 100.000 eura i odnose se na dokapitalizaciju trgovačkog društva Geotermika d.o.o.

U strukturi ukupnih rashoda ovi izdaci čine 1,04%.

Za naredne dvije godine rashodi Proračuna Grada projicirani su u sljedećim iznosima:

**Tablica 6. Prikaz planiranih rashoda i izdataka za razdoblje 2024. - 2027. prema osnovnim vrstama**



# RASHODI PO IZVORIMA FINANCIRANJA

Pozicije prihoda i primitaka kao i rashoda i izdataka Proračuna Grada Karlovca za 2025. godinu planirane su po izvorima financiranja, sukladno Pravilniku o proračunskim klasifikacijama (Narodne novine, broj 4/24). Izvore financiranja čine skupine prihoda i primitaka iz kojih se podmiruju rashodi i izdaci određene vrste i utvrđene namjene. Izvori financiranja planirani u Proračunu Grada Karlovca za 2025. godinu jesu:

1. opći prihodi i primici
2. vlastiti prihodi
3. prihodi za posebne namjene
4. pomoći
5. donacije
6. prihodi od prodaje ili zamjene nefinancijske imovine
7. namjenski primici
8. višak prihoda iz prethodne godine.

**Opći prihodi i primici** uključuju prihode po posebnim propisima za koje nije definirana namjena korištenja, a to su: prihodi od poreza, prihodi od imovine, prihodi od administrativnih (upravnih) pristojbi, prihodi od kazni, te primici od financijske imovine za koje nije definirana namjena korištenja. U 2025. godini planirani su opći prihodi i primici u iznosu od 37.484.410 eura, a u strukturi ukupno planiranih rashoda i izdataka sudjeluju s 27,0%.

**Vlastiti prihodi** su prihodi koje proračunski korisnik ostvari obavljanjem poslova na tržištu i u tržišnim uvjetima, a koje poslove mogu obavljati i drugi pravni subjekti izvan općeg proračuna poput iznajmljivanja prostora, obavljanja ugostiteljskih usluga i sl., a njihov plan za 2025. godinu iznosi 792.592 eura.

**Prihodi za posebne namjene** uključuju prihode čija se namjena i korištenje utvrđuje posebnim zakonima i propisima a to su: komunalna naknada, komunalni doprinos, spomenička renta, doprinos za šume, naknada za koncesije, naknada za zbrinjavanje komunalnog otpada, vodni doprinos, prihodi od zakupa i prodaje poljoprivrednog zemljišta u vlasništvu države i naknada za zadržavanje nezakonito izgrađenih zgrada u prostoru, te prihodi za posebne namjene proračunskih korisnika. U 2025. godini planirani su u iznosu od 13.200.289 eura.

**Pomoći** uključuju prihode koji se ostvaruju od inozemnih vlada, međunarodnih organizacija, drugih proračuna, ostalih subjekata unutar općeg proračuna i izvanproračunskih korisnika, a za 2025. godinu planirani su u iznosu od 68.721.678 eura. Ova skupina izvora financiranja veća je za 12,9 mil.eura u odnosu na planirano Tekućim planom Proračuna za 2024.godinu.

**Donacije** uključuju prihode koji se ostvaruju od fizičkih osoba, neprofitnih organizacija, trgovačkih društava i ostalih subjekata izvan općeg proračuna. U 2025. godini ukupno je planirano 167.971 eura od donacija.

Izvor financiranja **prihodi od prodaje ili zamjene nefinancijske imovine** uključuje prihodi koji se ostvaruju prodajom ili zamjenom nefinancijske imovine u vlasništvu proračunskog korisnika, a koja nije stečena iz općih prihoda i primitaka te od naknade štete s naslova osiguranja ako premija nije plaćena iz općih prihoda i primitaka, a u 2025. godini planirani su u iznosu od 433.403 eura.

**Namjenski primici** planirani su za 2025. godinu u iznosu od 13.421.427 eura, a odnose se na primitke od zaduživanja koje će Grad Karlovac ostvariti za projekte od značenja za razvoj Grada o kojima je bila riječ u obrazloženju općeg dijela Proračuna. U odnosu na Tekući plan Proračuna Grada Karlovca za 2025.godinu veći su za 2,2 mil.eura.

 Preneseni **višak prihoda** iz 2024. godine iznosi 4.597.979 eura od čega višak proračunskih korisnika iznosi 102.500 eura i odnosi se na prijenos namjenskih prihoda za koje se procjenjuje da neće biti utrošeni do kraja godine. Preneseni viškovi Grada iznose 4,5 mil. eura i odnose se najvećim dijelom na sredstva namijenjena izgradnji komunalne infrastrukture u sklopu projekta Karlovac II i otkupu zemljišta u sklopu programa Građenja komunalne infrastrukture te na sredstva namijenjena asfaltiranju makadam prometnica u sklopu održavanja komunalne infrastrukture i izgradnji sportske infrastrukture.

**Tablica 7. Prikaz planiranih rashoda i izdataka za 2025. godinu po izvorima financiranja**









U tablici 7. prikazani su izvori financiranja programskih aktivnosti i tekućih i kapitalnih projekata planiranih u sljedećem razdoblju. Udio općih prihoda u financiranju svih rashoda iskazanih u Posebnom dijelu Proračuna je 27,0%, udio prihoda od pomoći je 49,50%, a prihoda za posebne namjene 9,51%. Planirani prihodi od namjenskog zaduživanja u financiranju rashoda sudjeluju s 9,67%, a prihodi od prodaje ili zamjene nefinancijske imovine s 0,31%. Prihodi od donacija čine tek 0,12%, a višak prihoda koji se prenosi u sljedeću godinu sudjeluje u ukupnim rashodima s 3,23%.

# RASHODI PO ORGANIZACIJSKOJ KLASIFIKACIJI

Organizacijska struktura prikazuje raspored sredstava planiranih u Proračunu po upravnim tijelima Grada. Organizacijska struktura Grada Karlovca za 2024. godinu izrađena je na temelju Odluke o prvim izmjenama i dopunama Odluke o ustrojstvu i djelokrugu upravnih tijela Grada Karlovca (Glasnik Grada Karlovca, broj 12/24).

U sljedećoj se tablici prikazuju proračunska sredstva raspoređena po upravnim odjelima gradske uprave i proračunskim korisnicima.

**Tablica 8. Prijedlog Proračuna Grada Karlovca za 2025.g. po organizacijskoj klasifikaciji**















U strukturi ukupnih rashoda 2025. godine upravni odjeli su planirani kako slijedi:

* Upravni odjel za gradnju i zaštitu okoliša 61.866.416 eura ili 44,57% ukupnih rashoda,
* Upravni odjel za društvene djelatnosti 41.458.457 eura ili 29,86% ukupnih rashoda,
* Upravni odjel za komunalno gospodarstvo, promet i mjesnu samoupravu 13.722.018 eura ili 9,88% ukupnih rashoda,
* Upravni odjel za proračun i financije 8.132.867 eura ili 5,86%
* Upravni odjel za gospodarstvo, razvoj grada i EU fondove 6.687.081 eura ili 4,82%,
* Upravni odjel za poslove gradonačelnika 5.302.660 eura ili 3,82% ukupnih rashoda,
* Upravni odjel za imovinsko pravne poslove i upravljanje imovinom 1.161.150 eura ili 0,84% ukupnih rashoda,
* Služba – vlastiti pogon Grada za obavljanje komunalne djelatnosti 190.900 eura ili 0,14% ukupnih rashoda.
* Upravni odjel za prostorno uređenje i poslove provedbe dokumenata prostornog uređenja 183.500 eura ili 0,13% te
* Služba za provedbu ITU mehanizma 115.700 eura ili 0,08%



U nastavku ovog obrazloženja nalaze se opisi programa i obrazloženje planiranih rashoda u Proračunu Grada Karlovca za 2025. godinu po razdjelima, programima, te aktivnostima i projektima Grada Karlovca.

Savjetnik za planiranje i praćenje proračuna Pročelnica UO za proračun i financije

 Mirela Presečan, dipl.oec. Karolina Burić, dipl.oec.